SABUY กอดหุ้น TSR แน่น 24.90% มั่นใจแผน “Synergy” หนุนโตแกร่ง  
SABUY ยันถือหุ้น 24.90% ใน TSR ต่อไปตามเดิม พร้อมผสาน Synergy ช่วยต่อยอดให้เติบโตไปพร้อมกันอย่างแข็งแกร่ง
SABUY ยันถือหุ้น 24.90% ใน TSR ต่อไปตามเดิม พร้อมผสาน Synergy ช่วยต่อยอดให้เติบโตไปพร้อมกันอย่างแข็งแกร่ง
8 ก.ย. 2565

นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY เปิดเผยว่า SABUY จะยังถือหุ้น บริษัท เธียรสุรัตน์ จำกัด (มหาชน) หรือ TSR ในสัดส่วน 24.90% เช่นเดิมไม่เปลี่ยนแปลง ทำให้ TSR เป็น 1 ในบริษัทที่สำคัญในกลุ่ม SABUY และคาดว่าบริษัทจะเริ่มรับรู้ผลประกอบการของ TSR ได้ไตรมาส 3/2565 โดยเชื่อว่า ทั้ง 2 บริษัทจะสร้าง Synergy ร่วมกันได้อีกมาก ซึ่งจะช่วยต่อยอดให้เติบโตไปพร้อมกันอย่างแข็งแกร่ง
โดยในช่วงเดือน ก.ค.ที่ผ่านมา บริษัทฯ ได้เข้าช่วยดูแลการดำเนินงานของ TSR โดยเฉพาะเรื่องการขายที่สามารถขายผลิตภัณฑ์ระหว่างกัน (Cross Selling) และด้านบัญชีการเงิน ซึ่งการประชุมคณะกรรมการของ TSR เมื่อวันที่ 1 กันยายน 2565 ได้แต่งตั้งกรรมการและ/หรือผู้บริหารจากบริษัทฯ ให้ดำรงตำแหน่งสำคัญๆ ในคณะกรรมการบริษัท คณะกรรมการบริหาร และผู้บริหารระดับสูง ของ TSR เพื่อกำหนดทิศทางและนโยบายในการบริหารงานให้เกิด Synergy กับ Ecosystem ได้อย่างมีประสิทธิภาพสูงสุด
ส่วนการประชุมคณะกรรมการบริษัท ครั้งที่ 16/2565 เมื่อวันที่ 7 ก.ย.65 มีมติ (1) ยกเลิกธุรกรรมซื้อที่ดิน 9 แปลง จาก TSR  (2) ยกเลิกธุรกรรมขายหุ้น PTECH บางส่วนให้กับ TSR (3) ยกเลิกการเข้าลงทุนในหุ้นสามัญเพิ่มทุนของบริษัท เธียรสุรัตน์ ลีสซิ่ง จำกัด (TSRL) เนื่องจากบริษัทได้เข้าร่วมบริหารจัดการ TSR เช่นเดียวกับบริษัทย่อยหรือบริษัทร่วมในกลุ่ม SABUY คณะกรรมการบริษัทของ SABUY และ TSR ได้มีการพิจารณาอย่างถี่ถ้วน และเห็นว่าการเข้าทำธุรกรรมต่างๆ ดังกล่าวข้างต้นอาจไม่ก่อให้เกิดประโยชน์สูงสุดแก่ทั้งสองบริษัทiรวมถึงผู้ถือหุ้นรายย่อยของทั้งสองบริษัทอีกด้วย ประกอบกับความไม่แน่นอนจากภาวะเศรษฐกิจที่ผันผวนและสถานการณ์ทางเมืองไทยที่ยังคงไม่มีความชัดเจนจึงได้ตกลงร่วมกันที่จะยกเลิกการเข้าทำธุรกรรมต่างดังกล่าวข้างต้น
อย่างไรก็ตามแม้บริษัทจะไม่ได้เข้าทำธุรกรรมต่างๆ ดังกล่าวแล้ว แต่กลุ่มบริษัทยังจะคงมุ่งเน้นที่ดำเนินการตามแผนธุรกิจ โดยจะมี TSR ซึ่งปัจจุบันเป็นบริษัทในกลุ่มของ SABUY และจะเป็นปัจจัยสำคัญในการสร้างประสบการณ์ที่ครอบคลุมในชีวิตประจำวันของมหาชน เพื่อยกระดับคุณภาพชีวิตให้ประชาชนสามารถเข้าถึงเทคโนโลยีที่ใช้งานง่ายได้อย่างสะดวกสบายใน SABUY Ecosystem สามารถสร้างรายได้และเลี้ยงชีวิตได้ด้วยเทคโนโลยีของกลุ่มบริษัทฯ